  Анжелика Тихонова корреспондент 15-19 пӧсьтолэзе Можгаысь дышетӥсьёсты дасянъя колледжын 14-17 аресъем удмурт пиналъёслы «Егит тулкым» лагерьлэн сменаез ортчиз. Туэ со 10-тӥ арзэ радъяськиз ини. Со сярысь ивортодэтъя «Удмуртия» агентстволэн корреспондентэзлы лагерьлэн кивалтӥсез Надежда Сапожникова вераз. Туэ лагере Алнаш, Грак, Вавож, Можга ёросъёсысь, Можгаысь пиналъёс пыриськизы. Озьы ик нырысьсэ Ижкарысь но егитъёс вуылӥзы. Оглом 40 кузя. Соос фольклор, эстрада, эктон, дӥськут дизайн, театр, видео ӧръёсъя дышетскизы. Смена куспын пиналъёс трос-трос асьсэлы басьтӥзы. Трос пӧртэм ужрадъёс вал, дышетсконъёс. <…>Татын ӧнерчиос луыса ужазы Можга ёросысь лулчеберетысь дышетӥсьёс: методистъёс, чеберлыкъя кивалтӥсьёс, озьы ик Ижкарысь ӧнерчиос ӧтемын вал, тани лулчеберетъя колледжез йылпумъям нылаш эктыны дышетӥз милемыз, театр ӧръя но Ижкарысь адями вуылӥз Надежда Сапожникова, «Егит тулкым» лагерьлэн кивалтӥсезСменалэн кивалтӥсезлэн кылъёсызъя, вожатойёссы но, ӧнерчиоссы но туж тодӥсесь, визьмоесь, тунсыкоесь вал, котькудӥзлэсь вань малы дышетскыны. Пиналъёс понна нуналлы быдэ куинь ужрад радъяллязы. Соос удмурт лулчеберетлы, фольклорлы, быгатонлыкъёссэс шараянлы сӥземын вал. Быгатонлыкъёссэс учкон понна «Адӟи но пограй» ужрад ортчиз. Туж паймытӥзы нылпиос кылбур гожъяменызы, кырӟаны но эктыны быгатэменызы - сыӵе творческой быгатонлыкъёсынызы Надежда Сапожникова, «Егит тулкым» лагерьлэн кивалтӥсезОзьы ик пиналъёсын «Сюан» сям-йылолэз пуктӥзы. Удмурт сямъёсъя куран ортчытӥзы, ЗАГС-э но вуылӥзы. Со сяна, вал на милям рубрикамы «Нуналлэн куноез». Ми татчы ӧтчамы тунсыко адямиосты, тодмо адямиосты, кудъёсыз милям сменамы пыр но потэмын. <…>Ми адӟимы, тросэз соос удмурт лулчеберетэн, творчествоен герӟаськемын шуыса. Ужало ке но соос кытын ке но мукет интыын, но сюлэмзы соослэн висе удмуртлыкен шуыса Надежда Сапожникова, «Егит тулкым» лагерьлэн кивалтӥсезӦнерчилэн верамезъя, пиналъёслы лагерьын туж яраз. Пӧлазы трос гинэ кыкетӥзэ, куинетӥзэ вуылӥсьёс. Нош нырысьсэ лыктӥсьёс али ик вуоно арын ортчоно сменае пыриськыны мылкыд каремзы сярысь веразы ини. Милесьтым лагерьмес трос адями тодэ, милям вань авторитетмы ини шуиськом. Вожатойёс но ӧнерчиос утчан сярысь но верано ке, ми доры лагерь кутскытозь ӝыны арлы азьвыл курисько ини ужаны Надежда Сапожникова, «Егит тулкым» лагерьлэн кивалтӥсезПусъём, туэ лагерь Егитъёсын ужанъя федерал агентстволэсь (Росмолодёжь) грантсэ утӥз но солы луыса радъяськиз. Со сяна, Удмуртиысь физкультурая, спортъя но егитъёсын ужан политикая министерство юрттэт сётӥз. Тодэ вайытом, пӧсьтолэзь пумын Вотка ёросын удмурт егитъёслы «Юр-яр» турслёт ортчоз.  Тегъёс: Дышетон Можга егитъёс удмуртъёс  